N/P ravnateljima

 Stručnim službama škola

**POZIV NA UKLJUČIVANJE U AKTIVNOSTI PROJEKTA „IDEALIMA PROTIV NASILJA“**

Poštovani ,

udruga MoSt u partnerstvu s kazalištem Playdrama, Školom likovnih umjetnosti i Ženskim đačkim domom iz Splita i u suradnji s Debatnim klubom Pravnog fakulteta u Splitu provodi projekt **„Idealima protiv nasilja“** s osnovnim ciljem senzibiliziranja , poticanja i aktivnog uključivanja mladih u sprječavanju nasilja i poticanje tolerancije.

**Pozivamo sve zainteresirane profesore i učenike srednjih škola u Županiji Splitsko - dalmatinskoj**

**da nam se pridruže u sljedećim aktivnostima:**

* **24. i 26. ožujka u 19:30 na kazališnu predstavu „Omladini o idealima“ kazališta Playdrama** nastaloj prema eseju Ivane Brlić-Mažuranić**.** Predstave u trajanju od 45 minuta odigrat će se u **Amfiteatru Doma mladih,** a nakonpredstave glumci ćezapočeti **„Razgovor s povodom“.** Moderatorica razgovora je predsjednica Debatnog kluba Pravnog fakulteta u Splitu, Tea Barač. **Ulaz je besplatan!**
* Uključivanje u **Debatnu školu i Malu školu govorništva** koja će se organizirati  **11. i 18. travnja s početkom u 10 sati u prostoru udruge MoSt, Gundulićeva 52. Ukupan broj sudionika je 50.**

Edukacija je bazirana na britanskoj parlamentarnoj debati stoga će sudionici dobiti znanja o osnovama britanske parlamentarne debate, razviti govorničke sposobnosti i osvijestiti važnost neverbalne komunikacije. Zainteresirani učenici mogu se prijaviti do **8. travnja** na e-mail adresu info@most.hr

* **22. travnja kampanja „Tolerancija“**

Kampanja koju osmišljava Škola likovnih umjetnosti započet će **22. travnja** putem društvenih mreža!

S poštovanjem,

 Za udrugu MoSt

 Đordana Barbarić, predsjednica

Za sva dodatna pitanja slobodno se obratite:

E-mail: info@most.hr

Kontakt telefon: 021/483680

Kontakt osobe:

Đordana Barbarić

Amalija Hrepić

U prilogu je sažetak projekta!

**Sažetak projekta „Idealima protiv nasilja“**

Udruga MoSt je od 1998. provodila više od stotinu programa, projekata i akcija na lokalnoj, regionalnoj i nacionalnoj razini u domeni socijalne skrbi.U svim aktivnostima Most je orijentiran na tri kategorije korisnika: mladi u riziku, socijalno isključeni-beskućnici i mladi volonteri-vršnjaci pomagači. Kroz proteklo razdoblje Most je inicirao i provodio brojne projekte suzbijanja nasilja među mladim i projekte medijacije u sukobima među mladima.

Projekt **„Idealima protiv nasilja“** svojim sadržajem upotpunjuje kroničan nedostatak aktivne participacije mladih na području prevencije nasilja među mladima. Aktivnosti su usmjerene na osvještavanje svih oblika pojavnosti nasilja među mladima te promicanje pozitivnih vrijednosti, kulture poštivanja različitosti, tolerancije i mirnog razrješavanja sukoba. Osnovna postavka cijelog projekta je sudjelovanje više dionika/partnera/sudionika u zajednici na rješavanju ovog društvenog problema s onim resursima, znanjem, vještinama, utjecajem, metodama koje svaki dionik posjeduje, razvija i ima ulogu u društvu. Mišljenja smo kako samo sinergija različitih subjekata i njihovih metoda rada, koje se u određenom vremenskom razdoblju isprepliću, može donijeti pozitivnu promjenu. Partneri u projektu su **Kazalište Playdrama, Škola likovnih umjetnosti i Ženski đački dom iz Splita**. Suradnja će se razvijati i sa svim relevantnim dionicima, posebice srednjim školama na razini cijele županije, Savjetom za mlade Grada Splita i Savjetom mladih Županije splitsko-dalmatinske, Vijećem za prevenciju, Debatnim klubom Pravnog fakulteta, NZZJZ, udruge mladih...

***Istraživanje provedeno u 16 gradova Splitsko-dalmatinske županije pokazalo je kako je gotovo 60% učenika bilo izloženo nasilju, a oko 36% ih je bilo nasilno prema drugome. Svakodnevno je nekom od oblika nasilja bilo izloženo 8,5%. Najučestaliji oblici nasilja kojima su djeca bila izložena su: ogovaranje, vrijeđanje, udaranje/guranje te socijalna izoliranost. Manje učestali oblici nasilja su bili: krađa, iznuda novca, tučnjava, prijetnje te neugodno dodirivanje. Do 3,4% učenika se svakodnevno nasilno ponašala prema drugima, a najučestaliji oblici nasilja su bili: udaranje/guranje, ogovaranje, vrijeđanje. Poseban problem predstavlja uznemiravanje, vrijeđanje putem društvenih mreža. Vezano uz nasilje putem interneta 44,4% djece doživljavaju nasilje 29,7% njih se ponašaju nasilno 25,9% djece doživljavaju i čine nasilje na Facebooku.***

Sukladno ovim pokazateljima ali i iskustvu u svakodnevnom radu s mladima u riziku, MoSt projektom „Idealima protiv nasilja“ ima za **osnovni cilj** senzibilizirati i poticati aktivno uključivanje mladih u sprječavanju nasilja i poticanju tolerancije kroz sljedeće aktivnosti:

* **Kazališna predstava** - kazalište Playdrama će odigrati 4 predstave **„Omladini o idealima“**
* **Diskusije/debate** - organizirat će se nakon svake odigrane predstave. Moderatori diskusije potaknut će mlade na raspravu o idealima, poštivanju različitosti, toleranciji...
* **Mala škola govorništva/debate** - uz superviziju Debatnog kluba Pravnog fakulteta Split organizirat će se za zainteresirane učenike srednjih škola te završno natjecanje sudionika na temu nasilja, tolerancije, prevencije, represije...Cilj škole govorništva i debate je razvijati kritičko mišljenje, potaknuti argumentiranu raspravu, aktivno slušanje i uvažavanje drugačijeg stava... Voditeljica je certificirana voditeljica debata i škole govorništva.
* **Psihološko pedagoške/kreativne radionice-** za mlade u riziku, korisnike udruge Most i korisnice Ženskog đačkog doma, predviđen je ciklus od 6 pedagoško-psiholoških i 6 kreativnih radionica u cilju kvalitetnog provođenja slobodnog vremena, ali i poticanja tolerancije, nenasilnog rješavanja sukoba... Izvoditelji radionica su stručnjaci Ženskog đačkog doma i udruge MoSt.
* **Promotivna kampanja** – promotivan materijal projekta (leci, plakati) te idejno rješenje za akciju „Tolerancije“ putem društvenih mreža osmišljava kreativan tim učenika i profesora Škole likovnih umjetnosti. Organizacijom skupa predstavnika srednjih škola, učeničkih vijeća, studentskih organizacija, OCD mladih zajednički će se dogovoriti akcija „Tolerancija“ preko društvenih mreža i portala za mlade.